**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.11.2023, ora 08.00 – 10.11.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 10.11.2023, ora 07.00**

**RÂURI**

**Debitele au fost relativ staționare**, exceptând cursurile mijlocii și inferioare ale râurilor: Vişeu, Iza, Tur, Someş, Crișul Alb, Mureș, Bega, Timiş, Bârzava, Moravița, Caraș, Nera, Cerna și Bistrița, unde au fost în creştere prin propagare.

Pe râurile din bazinele hidrografice: Someșul Mic, Crasna, Barcău, Crișul Repede, Crișul Negru, bazinele superioare ale râurilor: Vişeu, Iza, Tur, Someşul Mare, Crișul Alb, Mureș, Bega, Timiş, Bârzava, Moravița, Caraș, Nera, Cerna, Jiu și Bistrița, debitele au fost în uşoară scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vişeu, Iza, Tur, Someşul Mare, Lăpuș, Crișul Repede, Arieș, Bega, Timiș, Bârzava, bazinele superioare ale Mureșului și Bistriței și mai mici (sub 30%) pe râurile din bazinele hidrografice: Tazlău, Râmnicu Sărat, Bârlad, Jijia, pe unii afluenți din bazinele inferioare ale Jiului și Oltului și pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând cursurile inferioare ale râurilor: Vişeu, Iza, Tur, Someş, Crișul Alb, Mureș, Bega, Timiş, Bârzava, Moravița, Caraș, Nera, Cerna și Bistrița, unde vor fi în creştere prin propagare.

Pe râurile din bazinele hidrografice: Someșul Mic, Crasna, Barcău, Crișul Repede, Crișul Negru, Jiu, bazinele superioare și mijlocii ale râurilor: Vişeu, Iza, Tur, Someşul Mare, Crișul Alb, Mureș, Bega, Timiş, Bârzava, Moravița, Caraș, Nera, Cerna și Bistrița, debitele vor fi în uşoară scădere.

Sunt posibile creșteri de niveluri și debite pe unele râuri mici din zonele de deal și munte din sud-vestul și vestul țării datorită precipitațiilor slabe cantitativ prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 09-10.11.2023 **a fost în creștere, având valoarea de** **5500 m3/s**, peste media multianuală a lunii **noiembrie (4650 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creștere (5800 m3/s).**

În aval de Porțile de Fier debitele vor fi în creştere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 24 mc/s;

-r. Dâmbovița: ac. Văcărești: 2,5 mc/s;

-CA2: 2 mc/s;

-Der. Mircea Vodă: 0.9 mc/s.

**A.B.A. Crişuri**

Debitul râului Barcău în secțiunea Nușfalău este 0.650 mc/s;

Debitul râului Crișul Alb în secțiunea Crișcior este 0.784 mc/s.

**2.** **Situaţia meteorologică în intervalul 09.11.2023, ora 09.00 –10.11.2023, ora 06.00**

**În ţară** vremea a fost ușor mai caldă decât în mod obișnuit la această dată în cea mai mare parte a teritoriului, deși valorile termice diurne au fost în scădere în est, în sud-est și parțial în nord și în centru. Cerul a fost temporar noros în regiunile intracarpatice și mai mult senin în rest, exceptând orele dimineții când a devenit variabil. Cu totul izolat, la munte, au fost

precipitații predominant sub formă de ploaie. Vântul a suflat slab și moderat. Temperaturile maxime s-au situat între 7 grade la Voineasa și 17 grade la Focșani, Calafat și Râmnicu Sărat. Dimineața și noaptea în sud-vest, iar spre sfârșitul intervalului în nord-vest și în centru cu totul izolat s-a semnalat ceață.

**La Bucureşti** vremea a continuat să se răcească ușor față de ziua precedentă, însă valorile termice diurne s-au situat în continuare peste cele normale la această dată. Cerul a fost mai mult senin, iar vântul a suflat slab până la moderat. Temperatura maximă a fost de 15 grade. La ora 6 se înregistrau -1 grad la Băneasa, 1 grad la Afumați și 3 grade la Filaret.

**3. Prognoza meteorologică în intervalul 10.11.2023, ora 09.00–11.11.2023, ora 9.00**

**În ţară** valorile termice, în special cele nocturne, vor marca o creștere față de intervalul precedent în toată țara. Cerul va fi variabil, cu înnorări și ploi spre seară în sud-vest, iar noaptea și în vest, nord-vest, centru și pe arii restrânse în restul teritoriului. Vor fi mai ales averse, iar pe alocuri se vor acumula cantități de apă însemnate. Pe crestele montane vor fi precipitații sub formă de lapoviță și ninsoare. Vântul va avea intensificări în Banat, Moldova, estul Munteniei, Dobrogea și parțial în Transilvania și în Crișana, cu viteze între 45 și 65 km/h, dar și la munte, cu rafale de peste 80...90 km/h la altitudini mari. Temperaturile maxime se vor încadra între 10 și 19 grade, iar cele minime vor fi cuprinse

între 3 și 14 grade, cu cele mai ridicate valori pe litoral. Izolat, dimineața și noaptea, va fi ceață.

**La Bucureşti** valorile termice, în special cele nocturne, vor marca o creștere față de intervalul precedent. Cerul va fi variabil, cu înnorări noaptea, când probabilitatea de ploaie va fi în creștere. Vântul va sufla slab și moderat. Temperatura maximă va fi de 17...18 grade, iar cea minimă de 6...8 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**I.S.U. Satu Mare** informează telefonic despre un incendiu în desfășurare din data de 09.11.2023, care se manifestă pe cca 300 mp dintr-o hală dezafectată din municipiul Carei, în care ard cu degajări mari de fum mase plastice. I.S.U. Satu Mare intevine pentru stingere, se va reveni cu informații.

**A.P.M. Dâmboviţa** informează telefonic că în data de 09.11.2023, în jurul orei 10:18, s-a produs un incendiu la depozitul de deșeuri nepericuloase din orașul Titu. Nu se cunosc suprafața afectată și cantitatea de deșeuri arse. Echipajele I.S.U. Dâmbovița au stins incendiul la ora 11:40.

**G.N.M.-C.J. Dâmboviţa** informează că în data de 08.11.2023, în jurul orei 13:30, s-a produs un incendiu la un depozit de deșeuri din orașul Titu, în care au ars mase plastice, hârtie, carton și alte deșeuri, fiind afectată o suprafață de 100 mp. Echipajele I.S.U. Dâmbovița au intervenit cu două autospeciale și au stins incendiul în aceeași zi, la ora 14:50.

**G.N.M.-C.J. Constanţa** informează că în data de 05.11.2023 s-a produs un incendiu la un depozit ilegal de deșeuri din comuna Cogealac, în care au ars cca 10 t de deșeuri. Incendiul a fost lichidat prin intervenţia I.S.U. Constanţa. În urma verificărilor din data de 07.11.2023 s-a constatat că amplasamentul aparţine staţiei de sortare deșeuri Cogealac, pe platforma parţial betonată și degradată fiind depozitate sub forma de grămezi deșeuri provenite de la populaţie (municipale, reciclabile, resturi vegetale), unele cu urme de incendiere, atât din data de 05.11.2023, cât și mai vechi. Se menţionează că salubrizarea comunei Cogealac este realizată de către societatea Iridex Group Salubrizare SRL, contractul prevăzând colectarea separată a deșeurilor, dar în urma unor controale anterioare s-a constatat că localitatea nu are implementat un sistem de colectare selectivă a deșeurilor reciclabile. Ca urmare a neconformităţilor constatate (depozitare ilegală și incendiere deșeuri), G.N.M.-C.J. Constanţa a înaintat o sesizare penală în luna octombrie 2021 către Parchetul de pe lângă Curtea de Apel Constanţa, care va fi informat și despre incendiul produs în data de 05.11.2023.

**G.N.M.-C.J. Constanţa** revine cu informații despre evenimentul produs în data de 03.11.2023 în staţia C.F. Saligny Est, când au fost semnalate scăpări de gaze (propan) de la robinetul de închidere al unui vagon de tren care circula pe relaţia Cap Midia-Mogoşoaia. Trenul aparţinea operatorului Grup Feroviar Român, fiind compus din 25 de vagoane cu motorină, 8 vagoane cu benzină şi 5 vagoane cu propan. Încărcarea s-a realizat fără probleme în terminalul de la Midia. Situaţia a fost sesizată de către mecanicul de locomotivă în timpul staţionării pentru manevre în staţia C.F. Saligny Est. Circulaţia trenurilor a fost oprită, iar o echipă de intervenţie a societăţii G.F.R. S.A. s-a deplasat la faţa locului. Scăpările de gaze au fost oprite la ora 22:04, fără alte incidente.

Având în vedere că nu a luat toate măsurile și nu a asigurat toate condițiile tehnice de supraveghere necesare pentru transportul de substanțe inflamabile cu pericol ridicat de incendiu și explozie, societatea va fi sancționată contravențional conform OUG nr. 195/2005 privind protecția mediului.

**Agenţia Naţională pentru Protecţia Mediului** informează că din rezultatele analizelor efectuate în data de 08.11.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni.

1. **În domeniul solului şi vegetaţiei**

**A.P.M. Dâmboviţa și G.N.M.-C.J.** **Dâmboviţa** informează că în data de 09.11.2023, la ora 09:45, s-a produs o poluare cu 30 l de țiței și 150 l de apă sărată a 80 mp de drum de acces la cca 80 m de sonda 149 Cobia Sud ca urmare a coroziunii unei conducte O.M.V. Petrom. **Măsuri:** a fost oprită sonda, conducta a fost reparată prin montare de șarnieră, s-au executat gropi de captare a fluidului scurs, se intervine pentru curățarea suprafeței afectate. Fluidul vidanjat din gropile de captare va fi transportat la Parcul 4 Cobia, unde va fi reintrodus în circuitul productiv. Solul decopertat va fi depozitat temporar într-o habă metalică, urmând să fie transportat la Stația de bioremediere Bărăști (jud. Olt).

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**